शुक्रलाई साढे ८ लाख सहयोग
शीर्ष वरीयताका नेपाली प्रो गल्फर शुक्रबहादुर राईलाई प्रोफेसनल गल्फ टुर अफ इन्डिया (पीजीटीआई) का प्रतियोगिता खेल्न र तरुण सरदेसाई गल्फ एकेडेमी, बेंग्लोरमा एक महिना प्रशिक्षण गर्नका लागि गल्फ समुदायबाट ८ लाख ५० हजार रुपैयाँ संकलन गरिएको छ । उक्त रकम नेपाल प्रोफसनल गल्फर्स एसोसिएसन (एनपीजीए) का अध्यक्ष रवीन्द्रमान श्रेष्ठ र नेपाल गल्फ संघ (एनजीए) का अध्यक्ष टासी घलेले सोमबार शुक्रलाई हस्तान्तरण गरे ।
काठमाडौँ — शीर्ष वरीयताका नेपाली प्रो गल्फर शुक्रबहादुर राईलाई प्रोफेसनल गल्फ टुर अफ इन्डिया (पीजीटीआई) का प्रतियोगिता खेल्न र तरुण सरदेसाई गल्फ एकेडेमी, बेंग्लोरमा एक महिना प्रशिक्षण गर्नका लागि गल्फ समुदायबाट ८ लाख ५० हजार रुपैयाँ संकलन गरिएको छ । उक्त रकम नेपाल प्रोफसनल गल्फर्स एसोसिएसन (एनपीजीए) का अध्यक्ष रवीन्द्रमान श्रेष्ठ र नेपाल गल्फ संघ (एनजीए) का अध्यक्ष टासी घलेले सोमबार शुक्रलाई हस्तान्तरण गरे ।एनपीजीएका अध्यक्ष श्रेष्ठले भने, ‘पहिला शिवराम (श्रेष्ठ) का लागि पनि यस्तै सहयोग गरेका थियौं । उनी एक तहसम्म पुगे । शुक्र राम्रो सम्भावनाका खेलाडी हुन् । आर्थिक अवस्थाले खेलमा असर नगरोस्, बोझ नहोस् भनेर सहयोग गरेका छौं । सबै सहयोगीलाई धन्यवाद ।’ एनजीए र एनपीजीए दुवैमा महासचिव रहेका दीपक आचार्यले भने, ‘शुक्र मंगलबार बेंग्लोर जाँदैछन् । उनलाई एकेडेमीले पनि ५० प्रतिशत छुट दिएको छ । उनले पीजीटीआई र त्योभन्दा माथिल्लो तहमा राम्रो गर्ने आस गरेका छौं ।’एनजीए अध्यक्ष घलेले भने, ‘पहिला हामीले सूर्य नेपाल युवा गल्फ परियोजना सञ्चालन गरेका थियौं । त्यसबाट एसियन गेम्स र पीजीटीआईसम्म खेलाडीहरू पुगे । त्यसबाट केही त भयो तर अझै पुगेन । गल्फलाई सरकारले हेरेको छैन । सिंहदरबारमा फुटबलको काम एकै दिनमा हुन्छ, गल्फको फाइल भने ३–४ महिना भइसक्दा पनि फाइल यताउता घुमाइरहेको छ । निजी क्षेत्रबाटै गल्फ यो स्तरसम्म आएको हो । आउने एसियन गेम्समा व्यवासायिक खेलाडीले पनि गल्फमा प्रतिस्पर्धा गर्न पाउने भएकोले शुक्र नेपाली टिममा छन् । हामीले एसियाडमा पदक जित्ने आशा गरेका छौं ।’‘मेरा लागि सहयोग गर्नुभएकोमा सबैलाई धेरै–धेरै धन्यवाद,’ २३ वर्षीय धरानका शुक्रले भने, ‘यसले ठूलो जिम्मेवारी बोकेको महसुस भएको छ । पीजीटीआईमा सक्दो राम्रो गर्ने प्रयास हुनेछ ।’ उनले छनोट खेल्दै सन् २०२२ सिजनका लागि पीजीटीआईको ‘फुल कार्ड’ हात पारेका थिए । सूर्य नेपाल गल्फ टुर २०२१–२२ मा नम्बर १ रहेका उनले पीजीटीआई २०२२ मा ६ वटा प्रतियोगिता खेल्दै तीन वटामा ‘कट’ बनाएर फाइनल चरण खेलेका थिए । गुरग्राम च्यालेन्जमा ६ अन्डर खेल्दै ३८ औं स्थानमा रहनु उनको सबैभन्दा राम्रो नतिजा हो । उनले ग्रेड वान मास्टर्स र टाटा स्टिल पीजीटीआई प्लेयर्स च्याम्पियनसिपमा पनि कट बनाएका थिए ।पीजीटीआईमा अगस्टदेखि डिसेम्बरसम्म १६ प्रतियोगिता हुनेछ, त्यसमा शुक्रले उत्कृष्ट प्रदर्शन गर्ने अपेक्षा गरिएको छ । तरुण सरदेसाई गल्फ एकेडेमीमा प्रशिक्षण गर्दै उतै प्रतियोगिता खेल्नेछन् । दुई एमेच्योर सुभाष तामाङ र सदभाव आचार्य पनि उक्त एकेडेमीमा प्रशिक्षण गरिरहेका छन् । विश्व वरीयतामा १८०६ औंमा रहेका शुक्रलाई ट्रेनिङ र प्रतियोगिता खेल्नको लागि रवीन्दर सैनी, पेर्नोड रिचार्डले २ लाख, ब्रिटिस गोर्खा समुदायले १ लाख दिएका छन् । सुहृद घिमिरे, चन्द्र टण्डन, आरआर पाण्डे, टासी घले, प्रवेश फुयाल, टीजी श्रेष्ठ, किसन अग्रवाल, टेन्डी शेर्पा, नोर्बुछिरिङ शेर्पा, रवीन्द्रमान श्रेष्ठले ५०–५० हजार, दीपक आचार्यले ३० हजार र सञ्जय लामाले २० हजार सहयोग गरेका हुन् ।